કોલંબિયા યુનિવર્સિટીના સાયકોલોજીસ્ટ (મનોવૈજ્ઞાની) ડૉ. બેટ્સી સ્પેરો અને તેમના સહ સંશોધકો – હાર્વર્ડના ડેનિયલ વેગનર અને વિન્કોન્સિન વિશ્વવિદ્યાલયના જેની લીઉ દ્વારા યાદશક્તિને લગતા ચાર અનોખા અખતરાઓ કરવામાં આવ્યા. તેમાંના એક અખતરામાં તેમણે લોકોને ૪૦ સર્વસામાન્ય વાતો કોમ્પ્યુટર પર કોપી કરવાનું કહ્યું, અડધાને કહેવાયું કે આ માહિતી સંગ્રહીને રખાશે જ્યારે અડધાને કહેવાયું કે એ ડીલીટ કરી દેવામાં આવશે. જોવામાં આવ્યું કે જેમને કહેવાયું હતું કે માહિતી ડીલીટ કરાશે તેમને તેમાનું વધુ યાદ હતું. આ સંશોધકોના અભ્યાસોના તારણો રસપ્રદ છે, તો સાથેસાથે ચેતવણી પણ આપે છે.